Paġna Il-Kumitat Konsultattiv jaqbel mal-Kummissjoni li l-operazzjoni nnotifikata tikkostitwixxi konċentrazzjoni skont it-tifsira tal-Artikolu 3(1)(b) tar-Regolament dwar l-Għaqdiet. Il-Kumitat Konsultattiv jaqbel mal-Kummissjoni li t-tranżazzjoni nnotifikata għandha dimensjoni tal-Unjoni, skont it-tifsira tal-Artikolu 1(2) tar-Regolament dwar l-Għaqdiet. Il-Kumitat Konsultattiv jaqbel mad-definizzjonijiet tal-Kummissjoni tas-suq tal-prodott u s-suq ġeografiku rilevanti fl-abbozz tad-Deċiżjoni. B'mod partikolari, il-Kumitat Konsultattiv jaqbel li għandhom jiġu identifikati s-swieq li ġejjin: is-suq Irlandiż tas-servizzi tat-telekomunikazzjoni mobbli lill-konsumaturi finali (is-suq tas-servizzi ta' bejgħ bl-imnut tat-telekomunikazzjonijiet mobbli), is-suq Irlandiż tal-aċċess bl-ingrossa u l-oriġini tas-sejħiet f'netwerks pubbliċi tat-telefonija mobbli, is-suq Irlandiż bl-ingrossa tar-roaming internazzjonali, is-suq Irlandiż bl-ingrossa għat-terminazzjoni tas-sejħiet bil-mowbajl. Il-Kumitat Konsultattiv jaqbel mal-valutazzjoni tal-Kummissjoni li l-operazzjoni proposta x'aktarx twassal għal effetti orizzontali mhux ikkoordinati, li jimpedixxu b'mod sinifikanti l-kompetizzjoni effettiva fis-suq Irlandiż tas-servizzi tat-telekomunikazzjoni mobbli lill-konsumaturi finali (is-suq tas-servizzi ta' bejgħ bl-imnut tat-telekomunikazzjoni mobbli) minħabba: it-tneħħija ta' forza kompetittiva importanti. Il-Kumitat Konsultattiv jaqbel mal-valutazzjoni tal-Kummissjoni li ma hemmx bżonn li tittieħed deċiżjoni finali fuq jekk hemmx il-probabbiltà li l-operazzjoni proposta twassal għal tfixkil sinifikanti ta' kompetizzjoni effettiva fis-suq għal aċċess għan-netwerk bl-ingrossa u l-oriġini tas-sejħiet mobbli fl-Irlanda, billi l-impenji proposti mill-Parti Notifikanti fir-rigward tas-suq bl-imnut se tindirizza wkoll kull tħassib potenzjali fis-suq bl-ingrossa. Minoranza ma taqbilx. Il-Kumitat Konsultattiv jaqbel mal-valutazzjoni tal-Kummissjoni li ma hemmx bżonn li tittieħed deċiżjoni finali fuq jekk hemm il-probabbiltà li l-operazzjoni proposta twassal għal effetti orizzontali koordinat fuq is-suq Irlandiż tas-servizzi ta' bejgħ bl-imnut tat-telekomunikazzjonijiet mobbli, peress li l-impenji proposti mill-Parti Notifikanti biex tindirizza effetti mhux koordinati fuq dan is-suq jeskludu wkoll il-possibbiltà ta' effetti koordinati fuq is-suq tas-servizzi ta' bejgħ bl-imnut tat-telekomunikazzjonijiet mobbli Irlandiżi. Minoranza ma taqbilx. Il-Kumitat Konsultattiv jaqbel mal-valutazzjoni tal-Kummissjoni li l-operazzjoni proposta x'aktarx ma twassalx għal effetti vertikali li jimpedixxu b'mod sinifikanti l-kompetizzjoni effettiva fi: is-suq bl-ingrossa Irlandiż għar-roaming internazzjonali, is-suq bl-ingrossa Irlandiż għat-terminazzjoni tas-sejħiet bil-mowbajl. Il-Kumitat Konsultattiv jaqbel mal-Kummissjoni li l-impenji finali offruti mill-Parti Notifikanti fis-6 ta' Mejju 2014 jindirizzaw it-tħassib rigward il-kompetizzjoni identifikat mill-Kummissjoni fis-suq Irlandiż għas-servizzi tat-telekomunikazzjoni mobbli lill-konsumaturi finali. Minoranza ma taqbilx u minoranza tastjeni. Il-Kumitat Konsultattiv jaqbel mal-konklużjoni tal-Kummissjoni li, bil-kundizzjoni ta' konformità sħiħa mal-impenji finali, it-tranżazzjoni nnotifikata mhix probabbli li timpedixxi b'mod sinifikanti l-kompetizzjoni effettiva fis-suq intern jew f'parti sostanzjali minnu. Minoranza ma taqbilx u minoranza tastjeni. Il-Kumitat Konsultattiv jaqbel mal-Kummissjoni li t-tranżazzjoni nnotifikata trid għalhekk tiġi dikjarata kompatibbli mas-suq intern u mal-funzjonament tal-Ftehim taż-ŻEE skont l-Artikoli 2(2) u 8(2) tar-Regolament dwar l-Għaqdiet u l-Artikolu 57 tal-Ftehim ŻEE. Minoranza ma taqbilx u minoranza tastjeni. Fis-6 ta' Novembru 2013, il-Kummissjoni bdiet proċedimenti skont l-Artikolu 6(1)(c) tar-Regolament dwar l-Għaqdiet. Il-Parti Notifikanti ssottomettiet kummenti bil-miktub fl-20 ta' Novembru 2013 u kkomplementathom b'sottomissjoni dwar l-effiċjenzi fid-29 ta' Novembru 2013. Fit-30 ta' Jannar 2014, il-Kummissjoni adottat Dikjarazzjoni ta' Oġġezzjonijiet ("DO"), fejn hija waslet għall-fehma preliminari li t-Tranżazzjoni Proposta tista' timpedixxi b'mod sinifikanti l-kompetizzjoni effettiva f'parti sostanzjali tas-suq intern fi ħdan it-tifsira tal-Artikolu 2 tar-Regolament dwar l-Għaqdiet. Il-Parti Notifikanti rċeviet aċċess għall-fajl permezz ta' CD-ROM fil-31 ta' Jannar 2014 u sussegwentement, fis-6 u l-21 ta' Frar 2014, fit-28 u l-31 ta' Marzu 2014, u fis-16 ta' Mejju 2014. Fl-4 ta' Frar 2014, il-Parti Notifikanti ssottomettiet talba lid-DĠ Kompetizzjoni għal aċċess ulterjuri għall-fajl, li hija estendiet għal dokumenti addizzjonali fis-6 ta' Frar 2014. Id-DĠ Kompetizzjoni tratta din it-talba b'mod effettiv, billi ta lill-Parti Notifikanti aċċess ulterjuri għal ħafna mid-dokumenti mitluba. Jien ma rċevejt l-ebda ilment mingħand il-Partijiet dwar l-aċċess għall-fajl. Għalhekk, jien inqis li d-drittijiet proċedurali tagħhom f'dan ir-rigward ġew osservati. Fuq talba tagħhom, jien segwejt lil Eircom, Vodafone, Liberty Global, BT u Tesco Ireland biex jinstemgħu bħala persuni terzi interessati fil-proċedimenti attwali. Ippermettejt ukoll, fuq talba tiegħu, lid-Dipartiment tal-Komunikazzjoni, l-Enerġija u r-Riżorsi Naturali tal-Irlanda ("DCENR") sabiex jinstema' bħala persuna terza interessata. Fid-19 ta' Marzu 2014, il-Kummissjoni infurmat lill-Parti Notifikanti f'Ittra tal-Fatti dwar evidenza addizzjonali identifikata wara l-adozzjoni tad-DO li appoġġat il-konklużjonijiet preliminari milħuqa fid-DO u li jistgħu jiġu invokati fid-deċiżjoni finali. Il-Parti Notifikanti wieġbet għall-Ittra tal-Fatti fit-30 ta' Marzu u fl-1 ta' April 2014. Sabiex tindirizza t-tħassib dwar il-kompetizzjoni imqajjem mill-Kummissjoni fid-DO, il-Parti Notifikanti fit-3 ta' Marzu 2014 issottomettiet l-ewwel sett ta' impenji, u fis-17 u d-19 ta' Marzu 2014 settijiet riveduti ta' impenji, li l-Kummissjoni ttestjat fis-suq fid-19 ta' Marzu 2014. Fit-8 ta' April 2014, il-Parti Notifikanti ssottomettiet impenn rivedut, li l-Kummissjoni ttestjat fuq is-suq fl-istess data. Il-Parti Notifikanti ssottomettiet sett finali ta' impenji fis-6 ta' Mejju 2014. Skont l-Artikolu 16 tad-Deċiżjoni 2011/695/UE, jien eżaminajt jekk l-abbozz tad-deċiżjoni jindirizzax biss l-oġġezzjonijiet rigward liema l-Partijiet ingħataw l-opportunità li jesprimu l-fehmiet tagħhom, u jien wasalt għal konklużjoni pożittiva. Kollox ma' kollox, nikkonkludi li l-partijiet kollha setgħu jeżerċitaw effettivament id-drittijiet proċedurali tagħhom f'dan il-każ. Brussell, it-23 ta' Mejju 2014. Hutchison 3G UK Holdings Limited (ir-Renju Unit) hija kumpanija sussidjarja indiretta b'sjieda sħiħa ta' Hutchison Whampoa Limited (Ħong Kong), kumpanija konglomerata, bil-kwartieri tagħha f'Ħong Kong. Hutchison Whampoa Limited hija attiva fis-suq tat-telekomunikazzjonijiet mobbli Irlandiż permezz tas-sussidjarja indiretta tagħha Hutchison 3G Ireland Limited ("Three"). Three huwa l-iktar operatur tan-netwerk tal-mobajl riċenti ("MNO") li daħal fis-suq u l-iktar li qed jikber malajr mill-erba' MNO Irlandiżi. Hija toffri s-servizzi tagħha taħt l-isem kummerċjali "3". Apparti minn Three, Hutchison Whampoa Limited hija wkoll proprjetarja ta' MNO f'ħames Stati Membri oħrajn, jiġifieri l-Awstrija, id-Danimarka, l-Italja, l-Isvezja u r-Renju Unit. B'konformità ma' deċiżjonijiet preċedenti tal-Kummissjoni li jikkonċernaw swieq għal servizzi tat-telekomunikazzjoni mobbli u l-fehmiet tal-parti notifikanti, is-swieq tal-prodotti rilevanti ġew definiti kif ġej: is-suq għas-servizzi tat-telekomunikazzjoni mobbli lil klijenti finali ("is-suq tal-konsumaturi tas-servizzi tat-telekomunikazzjoni mobbli"); is-suq bl-ingrossa għal aċċess u oriġini tat-telefonati fuq inetwerks pubbliċi tat-telefonija mobbli ("is-suq bl-ingrossa għal aċċess u oriġini tat-telefonati"); is-suq bl-ingrossa għar-roaming internazzjonali; kif ukoll is-suq bl-ingrossa għat-terminazzjoni tat-telefonati bil-mowbajl. Ir-raġunijiet sottostanti d-definizzjoni tal-ewwel żewġ swieq, li huma primarjament affettwati f'dan il-każ, huma stabbiliti hawn taħt. Il-Kummissjoni kkonkludiet li s-suq tal-konsumaturi tas-servizzi tat-telekomunikazzjoni mobbli huwa suq ta' prodotti rilevanti f'dan il-każ. F'deċiżjonijiet preċedenti, il-Kummissjoni kkunsidrat li jeżisti suq wieħed ġenerali għal servizzi tal-konsumaturi tat-telekomunikazzjoni mobbli. Dan huwa s-suq li fih MNO u operaturi tan-netwerk virtwali mobbli ("MVNO") jbigħu servizzi tal-leħen u tad-dejta lil klijenti finali permezz ta' netwerk mobbli. F'deċiżjonijiet preċedenti, il-Kummissjoni ma qasmitx aktar dan is-suq skont it-tip ta' klijent (klijenti kummerċjali jew privati), skont it-tip ta' servizz (mħallas wara jew minn qabel), jew skont it-tip ta' teknoloġija tan-netwerk (2G/GSM jew 3G/UMTS). Il-Kummissjoni qatt ma kienet sabet li jeżisti suq separat għal servizzi għad-dejta biss. F'dan il-każ, il-Kummissjoni kkunsidrat jekk segmenti differenti tas-suq tal-konsumaturi tas-servizzi tat-telekomunikazzjoni mobbli jikkostitwixxu swieq separati. Il-Kummissjoni rrieżaminat is-segmenti ta' ħlas wara u minn qabel, il-vuċi (inklużi tal-vuċi/tad-dejta), il-broadband mobbli (dejta biss) u segmenti tas-servizzi tagħmir għal tagħmir ("M2M") u s-segmenti tal-klijenti privati u kummerċjali. Wara r-riżultati tal-investigazzjoni tagħha f'dan il-każ u skont id-deċiżjonijiet preċedenti tagħha, il-Kummissjoni kkonkludiet li s-suq globali jikkonsisti f'diversi segmenti iżda dawn is-segmenti ma jikkostitwixxux swieq tal-prodott separati. B'konformità ma' deċiżjonijiet preċedenti tal-Kummissjoni u l-opinjonijiet tal-parti notifikanti, il-Kummissjoni kkonkludiet li s-suq ġeografiku rilevanti jikkorrispondi għat-territorju tal-Irlanda. Fuq dan is-suq, l-MNO jbiegħu l-aċċess għan-network tagħhom u l-kapaċità li jsiru t-telefonati ("oriġini tat-telefonati") lil MVNO. L-MNO huma proprjetarji tan-netwerk mobbli u jikkostitwixxu n-naħa tal-provvista tas-suq, filwaqt li l-MVNO li jfittxu aċċess jikkostitwixxu n-naħa tad-domanda tas-suq. B'konformità ma' deċiżjonijiet preċedenti tal-Kummissjoni, ir-Rakkomandazzjoni tal-Kummissjoni dwar swieq rilevanti tal-11 ta' Frar 2003 u l-fehmiet tal-parti notifikanti, il-Kummissjoni kkonkludiet li s-suq bl-ingrossa għall-aċċess u l-oriġini tat-telefonati fuq in-netwerks pubbliċi tat-telefonija mobbli huwa suq ta' prodotti rilevanti f'dan il-każ. Netwerks mobbli li għalihom l-MNO jagħtu aċċess lill-MVNO għandhom dimensjoni nazzjonali minħabba li l-liċenzji tal-ispettru jingħataw għat-territorju tal-Irlanda. Il-Kummissjoni għalhekk ikkonkludiet li s-suq ġeografiku rilevanti għas-suq bl-ingrossa għall-aċċess u l-oriġini tat-telefonati fuq in-netwerks pubbliċi tat-telefonija mobbli jikkorrispondi għat-territorju tal-Irlanda. Il-fużjoni proposta tnaqqas l-għadd ta' MNO fl-Irlanda minn erbgħa għal tlieta. Hija twassal għal struttura tas-suq b'żewġ MNO b'pożizzjoni b'saħħitha simili, Vodafone u l-entità fuża, it-tnejn b'sehem mis-suq ta' madwar 40 %, segwiti mit-tielet kompetitur iktar imbiegħed, Eircom, b'sehem mis-suq ta' kważi 20 %. Filwaqt li l-fużjoni proposta ma twassalx għall-ħolqien jew it-tisħiħ ta' pożizzjoni dominanti (unika) tal-entità fuża, il-Kummissjoni tikkonkludi li din tirriżulta f'impediment sinifikanti għal kompetizzjoni effettiva fuq is-suq tal-konsumatur tat-telekomunikazzjoni mobbli u, potenzjalment, fuq is-suq bl-ingrossa għall-aċċess għan-netwerk u l-oriġini tat-telefonati fl-Irlanda. Il-fużjoni tnaqqas l-għadd ta' MNO fl-Irlanda minn erbgħa għal tlieta u tgħaqqad it-tieni attur mar-raba' attur. Ir-riżultat ikun suq li jkun fih żewġ MNO kbar ta' bejn wieħed u ieħor l-istess daqs. Vodafone u l-entità fuża jkollhom sehem mis-suq ta', rispettivament, 44 % u 38 % mid-dħul, u 38 % u 41 % mill-abbonati. Eircom ikun attur terz imbiegħed, b'sehem mis-suq ta' 18 % tad-dħul u 19 % fost l-abbonati. Il-Kummissjoni kkonkludiet li huwa improbabbli li kompetitur ġdid jidħol fis-suq bħala MNO fis-sentejn jew tliet snin li ġejjin. Il-Kummissjoni kkunsidrat li d-dħul minn MVNO jidher aktar faċli, peress li ma hemmx bżonn li jibni n-netwerk tiegħu stess iżda jibbaża fuq MNO ieħor għall-aċċess. Madankollu, il-Kummissjoni kellha tħassib li l-MVNO se jsibuha iktar diffiċli biex jidħlu fis-suq wara l-fużjoni, minħabba t-tnaqqis fl-għadd ta' ospitanti tal-MVNO u l-inċentivi mnaqqsa tal-entità fuża biex jagħtu aċċess għall-operaturi. Barra minn hekk, id-dħul preċedenti minn MVNO wera li huwa diffiċli għal MVNO li jiksbu sehem mis-suq għoli biżżejjed u jaffettwaw l-imġiba ta' MNO oħra. Abbażi ta' dan, il-Kummissjoni kkonkludiet li dħul ulterjuri ta' MVNO, anki jekk dan kellu jseħħ, ma jkunx suffiċjenti waħdu sabiex jinnega l-effetti negattivi tal-eliminazzjoni tal-erba' MNO mis-suq. Il-Kummissjoni vvalutat jekk Three bħalissa hijiex qawwa kompetittiva importanti fis-suq tal-konsumaturi tas-servizzi tat-telekomunikazzjoni mobbli Irlandiz. B'mod partikolari, il-Kummissjoni eżaminat il-pressjoni kompetittiva eżerċitata minn Three fuq is-suq, inkluża l-qawwa tas-suq tagħha, l-istrateġija ta' tkabbir u r-reazzjoni minn kompetituri tas-suq tal-konsumaturi tas-servizzi tat-telekomunikazzjoni mobbli globali. Il-Kummissjoni stabbilixxiet li minn mindu daħlet fis-suq, Three kienet tassew kompetittiva sabiex tkabbar il-bażi tal-klijenti tagħha. L-istrateġija kompetittiva ta' Three tidher li hija l-aktar iffukata fuq strateġija bi tliet elementi, jiġifieri (i) offerti tad-dejta uniċi inkluża d-dejta "All You Can Eat" ("AYCE"), (ii) kwoti attraenti jew illimitati tal-minuti u tal-pakketti tal-messaġġi, u (iii) ipprezzar ewlieni fis-suq/tagħmir b'xejn u pjanijiet ta' tariffi kompetittivi. Ir-rwol ta' Three bħala qawwa kompetittiva importanti fuq is-suq tal-konsumaturi tas-servizzi tat-telekomunikazzjoni mobbli Irlandiż huwa bbażat fuq għadd ta' indikaturi, inklużi: Stħarriġ indipendenti kkummissjonat mill-partijiet għall-fużjoni; kif ukoll It-tariffi attraenti u kompetittivi ta' Three kif muri mit-tqabbil dwar it-tariffi tal-Kummissjoni stess, it-tqabbil tad-dejta mir-regolatur tat-telekomunikazzjoni Irlandiż, u d-dokumenti interni ta' Three stess. Il-Kummissjoni esplorat ir-reputazzjoni tad-ditta ta' Three u vvalutat it-talbiet tal-parti notifikanti li, abbażi tar-reputazzjoni u l-għarfien tad-ditta, Three ma setgħetx tiġi kkunsidrata bħala qawwa kompetittiva importanti. Il-Kummissjoni sabet li r-reputazzjoni tad-ditta ta' Three ma għandhiex impatt negattiv fuq il-kompetittività ta' Three sa tali livell li hija ma tistax tiġi kkunsidrata bħala qawwa kompetittiva importanti fuq is-suq tal-konsumaturi tas-servizzi tat-telekomunikazzjoni mobbli. Wara l-analiżi fuq is-suq tal-konsumaturi globali, il-Kummissjoni eżaminat ir-rwol ta' Three f'segmenti speċifiċi, b'mod partikolari s-segment tal-broadband mobbli, is-segment ta' ħlas wara, is-segment ta' ħlas bil-quddiem u s-segment kummerċjali. Il-Kummissjoni sabet li Three hija qawwa kompetittiva importanti fis-segment tal-broadband mobbli, li fih hija l-kompetitur ewlieni fis-suq b'sehem mis-suq ta' [35-40 %], u fis-segmenti ta' ħlas wara u ta' ħlas bil-quddiem. Min-naħa l-oħra, il-Kummissjoni kkonkludiet li fis-segment kummerċjali Three għadha mhix qawwa kompetittiva importanti. Barra minn hekk, il-Kummissjoni vvalutat ir-reazzjoni tal-kompetituri wara l-fużjoni. Il-Kummissjoni kkunsidrat li Vodafone ma jkollhiex l-inċentiv biex timpenja ruħha f'kompetizzjoni aggressiva tal-prezzijiet mal-entità fuża. Għall-kuntrarju, Vodafone x'aktarx ikollha l-inċentiv, wara żieda fil-prezz mill-entità fuża, biex hi wkoll iżżid il-prezzijiet tagħha. Is-sitwazzjoni ta' Eircom hija kkunsidrata fit-taqsima 5 hawn taħt. Il-Kummissjoni wettqet ukoll valutazzjoni kwantitattiva tal-effetti fuq il-prezzijiet li probabbilment ikun hemm minħabba l-eliminazzjoni tal-kompetizzjoni bejn il-partijiet fużi. Is-simulazzjoni tal-Kummissjoni pprevediet li MNO fl-Irlanda, bħala medja, jgħollu l-prezzijiet għal offerti tal-vuċi mobbli u tad-dejta/tal-vuċi kkombinati b'6 % fis-segment privat ta' ħlas wara u b'4 % fis-suq kollu. Din l-istima kienet ibbażata fuq każ bażi bl-użu tal-marġini ta' kontribuzzjoni bħala miżura għal marġini. F'xenarju ta' sensittività bbażat fuq marġini inkrementali, iż-żidiet fil-prezzijiet medji previsti korrispondenti kienu ta' 4 % fis-segment privat ta' ħlas wara u 3 % fis-suq kollu. Il-Kummissjoni kkonkludiet li l-fużjoni x'aktarx li telimina qawwa kompetittiva importanti mis-suq tal-konsumaturi tas-servizzi tat-telekomunikazzjoni mobbli b'żewġ modi: Barra minn hekk, Three bħalissa hija kompetitur importanti fl-Irlanda fuq il-prezz u s-servizzi tad-dejta llimitata. L-istrateġija kummerċjali tagħha hija li tkabbar kemm is-sehem tal-abbonati kif ukoll is-sehem tad-dħul tagħha minħabba (i) il-bażi tal-iskala u tal-abbonati limitata tagħha u (ii) l-ispejjeż baxxi biex takkwista klijenti addizzjonali minħabba l-kapaċità żejda disponibbli li tipprovdi inċentivi b'saħħithom biex tikber billi tikkompeti b'mod vigoruż. Iż-żieda fil-bażi tal-abbonati li tirriżulta mit-tranżazzjoni se tinvolvi inċentiv ulterjuri biex jiżdiedu l-prezzijiet. Dawn l-inċentivi għal żieda fil-prezz mill-entità fuża mhumiex probabbli li jiġu kkumpensati mill-kompetituri, li min-naħa tagħhom x'aktarx li jgħollu l-prezzijiet tagħhom ukoll. Is-sejbiet ta' hawn fuq juru li l-fużjoni tista' twassal għal tfixkil sinifikanti għall-kompetizzjoni effettiva fis-suq bl-ingrossa għal aċċess għan-netwerk mobbli u l-oriġini tat-telefonati fl-Irlanda. Madankollu, ma hemmx bżonn li tittieħed deċiżjoni finali f'dan ir-rigward, billi l-impenji proposti mill-parti notifikanti biex jindirizzaw it-tħassib identifikat dwar is-suq tal-konsumaturi se jsaħħu l-kapaċità ta' Eircom biex tospita MVNO, jippermettu d-dħul ta' żewġ MVNO ġodda, u b'hekk jindirizzaw kull effett negattiv fuq is-suq bl-ingrossa. Il-Kummissjoni kkunsidrat li xi elementi jissuġġerixxu li l-fużjoni se tagħmel il-koordinazzjoni iktar probabbli u sostenibbli, iżda wkoll li indikazzjonijiet li l-koordinazzjoni xorta se tkun diffiċli li tiġi sostnuta. Fost l-elementi li se jagħmlu l-koordinazzjoni iktar probabbli u sostenibbli huwa l-fatt li l-fużjoni tneħħi lil Three mir-rwol tagħha ta' kumpanija li taġixxi għal rasha mis-suq u tirriżulta f'suq b'żewġ kompetituri kbar b'ishma mis-suq simili. Barra minn hekk, il-koordinazzjoni fuq il-prezzijiet tal-konsumatur tista' tkun possibbli minħabba li l-prezzijiet huma trasparenti biżżejjed. Devjazzjoni mit-termini ta' kordinazzjoni tista' tiġi individwata immedjatament, peress li l-maġġoranza tal-prezzijiet tal-konsumatur huma disponibbli pubblikament. Mekkaniżmu deterrenti jista' jikkonsisti f'ritorn għall-kompetizzjoni. Min-naħa l-oħra, wara l-fużjoni Eircom xorta se jkollha inċentiv biex ma ssegwix kwalunkwe koordinazzjoni, peress li hija ħafna iżgħar u x'aktarx li jkollha struttura tal-ispejjeż differenti miż-żewġ kompetituri ikbar minnha. Il-Kummissjoni ma kellhiex bżonn li tikkonkludi dwar jekk, kollox ma' kollox, il-koordinazzjoni tkunx aktar probabbli milli ma tkunx, minħabba li l-impenji proposti mill-parti notifikanti biex tirrimedja l-effetti mhux koordinati tal-fużjoni fuq is-suq tal-konsumatur Irlandiż jeskludu wkoll il-possibbiltà li t-tranżazzjoni twassal għal effetti koordinati fis-suq tal-konsumatur Irlandiż. L-ewwel nett, l-impenji se jsaħħu l-kapaċità ta' Eircom li tikkompeti, billi jagħmlu aktar probabbli li Eircom tfixkel kwalunkwe koordinazzjoni ta' wara l-fużjoni. It-tieni, l-impenji se jippermettu żewġ MVNO li jidħlu fis-suq Irlandiż. Dawn l-MVNO se jkunu xtraw ammont fiss ta' kapaċità tan-netwerk u mhumiex se jħallsu lill-MNO ospitanti tagħhom fuq bażi "pay-as-you-go". Bħala riżultat, l-MVNO se jkollhom inċentiv qawwi biex jimlew il-kapaċità tan-netwerk mixtrija. Biex jagħmlu dan, huma x'aktarx li jikkompetu fuq il-prezz, li jdgħajjef kull koordinazzjoni. Il-Kummissjoni ssib li hemm probabbiltà li ma jkunx hemm biżżejjed setgħa ta' kontrobilanċ min-naħa tax-xerrej biex tikkumpensal-effetti negattivi potenzjali fuq is-suq tal-konsumatur u l-effetti negattivi potenzjali fuq is-suq bl-ingrossa. Skont il-parti notifikanti, il-fużjoni tiġġenera tliet tipi ta' effiċjenzi: (1) effiċjenzi tal-iskala; (2) effiċjenzi tal-użu tal-4G (magħruf ukoll bħala LTE) u (3) effiċjenzi relatati mal-kopertura ta' żoni skarsament popolati. Il-Kummissjoni vvalutat jekk dawn l-effiċjenzi mbassra jissodisfawx it-tliet kriterji kumulattivi tal-verifikabbiltà, l-ispeċifiċità tal-fużjoni u l-benefiċċju għall-konsumaturi. Il-konklużjoni ġenerali tal-Kummissjoni dwar l-argumenti tal-parti notifikanti dwar l-effiċjenzi tal-iskala kienet din li ġejja: L-ammont ta' effiċjenzi tal-iskala verifikabbli huwa inqas minn dak ippreżentat mill-parti notifikanti. L-effiċjenzi tal-iskala huma relatati ma' spejjeż fissi u probabbilment ma jiġux trasferiti lill-konsumaturi. Fir-rigward tal-kopertura taż-żona mmirata mill-Iskema tal-Broadband Nazzjonali tal-Gvern Irlandiż b'servizzi broadband mobbli, il-Kummissjoni kkunsidrat li l-benessri addizzjonali tal-klijent minħabba l-fużjoni ma tkunx materjali u insuffiċjenti sabiex jiġu ssuperati l-effetti antikompetittivi tal-fużjoni. Is-sett finali tal-impenji jinkludi żewġ elementi: (i) impenn ta' dħul ta' MVNO li jikkonsisti minn offerta biex jingħata aċċess għan-netwerk lil żewġ MVNO skont mudell ibbażat fuq il-kapaċità, b'għażla għal kwalunkwe wieħed miż-żewġ MVNO ġodda li jiksbu spettru minn Three; u (ii) impenn ta' Eircom li jikkonsisti f'offerta biex jiġi konkluż ftehim ta' kondiviżjoni tan-netwerk rieżaminat ma' Eircom. L-impenn ta' dħul finali tal-MVNO jikkonsisti f'dan li ġej: Il-parti notifikanti timpenja ruħha li toffri aċċess għan-netwerks bl-ingrossa skont mudell tal-MVNO bbażat fuq il-kapaċità. Dan ifisser li MVNO jħallas miżata fissa għal kapaċità fissa, imkejla f'termini ta' frekwenza, fejn l-MVNO ġodda jiksbu "pajp" dedikat min-netwerk tal-entità fuża għal kull traffiku tal-vuċi u tad-dejta, Il-parti notifikanti timpenja ruħha li tikkonkludi tali żewġ ftehimiet ta' kapaċità: Sabiex id-dħul minn żewġ MVNO jkun attraenti, il-kapaċità u l-prezz li dawn l-MVNO ġodda jħallsu jistgħu jiġu stabbiliti skont rotta raġonevoli għall-ewwel ħames snin tal-ftehim tal-kapaċità, It-tul taż-żewġ ftehimiet ta' kapaċità huwa ta' ħames snin, bil-possibbiltà li jiġi estiż it-terminu tal-ftehim għal ħames snin oħra skont il-mudell tal-MVNO bbażat fuq il-kapaċità, L-Ewwel MVNO u t-tieni MVNO jistgħu jżidu kull wieħed l-allokazzjoni tal-kapaċità inizjali tagħhom sa limitu massimu ta' 15 % tal-kapaċità tan-netwerk tal-entità fuża matul il-mandat ta' ħames snin inizjali jew sussegwenti. Il-miżata annwali fissa li għandha titħallas mill-MVNO mbagħad tiżdied proporzjonalment, Il-kapaċità li hi disponibbli kemm għall-Ewwel MVNO kif ukoll it-Tieni MVNO hija kkalkulata bħala proporzjon tal-kapaċità tan-netwerk totali tal-entità fuża u tista' tiżdied jekk din tal-aħħar tikber. Il-parti notifikanti timpenja ruħha wkoll li toffri li tbigħ l-ispettru jew lill-Ewwel MVNO jew lit-Tieni MVNO (iżda mhux lit-tnejn), sabiex tippermetti lil xi wieħed minn dawn l-MVNO li jiżviluppa f'MNO. Il-parti notifikanti timpenja ruħha li tbigħ żewġ blokok ta' 1 800 MHz frekwenza u żewġ blokok ta' 2 100 MHz frekwenza. Barra minn hekk, il-parti notifikanti timpenja ruħha li tbigħ blokka waħda ta' 900 MHz frekwenza. L-għażla għall-MVNO li jiksbu dan l-ispettru hija valida għal 10 snin mill-1 ta' Jannar 2016. Abbażi tal-valutazzjoni tagħha, u filwaqt li qieset ir-riżultati taż-żewġ testijiet tas-suq, il-Kummissjoni kkonkludiet li s-sett finali ta' impenji jindirizzaw bis-sħiħ it-tħassib dwar il-kompetizzjoni. Fir-rigward tal-impenn tad-dħul tal-MVNO, il-Kummissjoni kkunsidrat li l-mudell tal-MVNO propost ibbażat fuq il-kapaċità joħloq inċentiv b'saħħtu għall-MVNO l-ġdid biex jimla l-kapaċità tan-netwerk mixtrija tiegħu billi jakkwista l-klijenti b'mod aggressiv. Dan il-mudell tal-MVNO jirrepplika mill-qrib l-istruttura tal-ispejjeż bħala MNO. Il-proposta tiżgura wkoll li ż-żewġ MVNO l-ġodda jiksbu perċentwal sinifikanti mill-kapaċità tal-entità fuża (mill-anqas [...] % u potenzjalment sa total ta' 30 %). Barra minn hekk, l-għażla tal-MNO tbaxxi wieħed mill-ostakoli ewlenin għad-dħul tal-MNO, jiġifieri d-disponibbiltà ta' spettru adegwat. B'hekk, jipprovdi opportunità għal waħda miż-żewġ MVNO ġodda biex isiru MNO. Fl-aħħar nett, l-impenn ta' Eircom jiżgura li l-abbiltà ta' Eircom li tikkompeti mhux se titnaqqas bit-terminazzjoni jew it-tfixkil tal-ftehim ta' kondiviżjoni tan-netwerk Mosaic wara l-fużjoni. Dan jippermetti lil Eircom biex tikkompeti b'mod effettiv. Għar-raġunijiet imsemmijin hawn fuq, id-deċiżjoni kkonkludiet li l-konċentrazzjoni proposta mhijiex se xxekkel il-kompetizzjoni effettiva fis-suq intern jew f'xi parti sostanzjali minnu b'mod sinifikanti. Għaldaqstant, il-konċentrazzjoni kienet iddikjarata kompatibbli mas-suq intern u mal-Ftehim taż-ŻEE, skont l-Artikolu 2(2) u l-Artikolu 8(2) tar-Regolament dwar l-Għaqdiet u l-Artikolu 57 tal-Ftehim taż-ŻEE.
Extracted from C_264_2014.html